Էրիկ Լարսոն

Էրիկ Քլեոն Լարսոն (, ), ամերիկացի անիմատոր, Դիսնեյի ինը ծերուկների ներկայացուցիչներից մեկը։

Կենսագրություն 
Էրիկ Լարսոնը ծնվել է 1905 թվականի սեպտեմբերի 3-ին, Յուտա Քլիվլենդում։ Երբ նա 10 տարեկան էր, նրա ընտանիքը տեղափոխվում է Սոլթ Լեյք Սիթի։ Էրիկը ծնվել է մորմոնների ընտանիքում և ամբողջ կյանքում հետևել այդ հավատքին։

Չնայած նրան, որ Էրիկը լուրջ չի մոտեցել նկարելուն ընդհուպ մինչև Ուոլթ Դիսնեյի ստուդիայում աշխատանքի ընդունվելը, նա գծագրեր է արել դպրոցական տարեգրքի համար, երբ սովորում էր Latter Day Saints University-ում և նույնիսկ եղել է նրա գեղարվեստական ղեկավարն ուսման վերջին տարում։ Շուտով նա ընդունվել է Յուտայի համալսարան, որտեղ ուսումնասիրել է լրագրություն և հոդվածներ գրել համալսարանական թերթի համար։ Ազատ ժամանակ նա նկարազարդումներ է արել հումորային ամսագրի համար։ Համալսարանում սովորելու ժամանակ Էրիկի հետ տեղի է ունենում մի միջադեպ, որի մասին նա չի պատմել նույնիսկ իր գործընկերներին, և որի պատճառով նա ստիպված է եղել հեռանալ համալսարանից, իսկ հետո ընդմիշտ հեռանալ Սոլթ Լեյք Սիթիից։

Էրիկը տեղափոխվել է Լոս Անջելես, որտեղ աշխատանքի է ընդունվել որպես մասնավոր նկարիչ։ Այնտեղ նա հանդիպել է իր ապագա կնոջը՝ Գերտրուդ Յանեսին, որի հետ ամուսնացել է 1933 թվականին։ Ամուսնությունից հետո Էրիկ Լարսոնը մտածել է ռադիոյում կարիերա անելու մասին և դրա վերաբերյալ խորհրդի համար դիմել է նախկին ռադիոլրագրող Ռիչարդ Կրիդոնին։ Կրիդոնն իր հերթին, իմանալով, որ նա վատ չի նկարում, Էրիկին խորհուրդ է տվել փորձել աշխատանքի տեղավորվել Դիսնեյի ստուդիայում։ Էրիկ Լարսոնը դժկամությամբ հետևել է Կրիդոնի խորհրդին և աշխատանքի ընդունվել ստուդիայում որպես միջանկյալ կադրերի նկարիչ։

Էրիկ Լարսոնը նկարել է կերպարներ անիմացիոն այնպիսի մուլտֆիլմերի համար, ինչպիսիք են՝ «Սպիտակաձյունիկն ու յոթ թզուկները», «Պինոկիո», «ֆանտազիա», «Բեմբին», «Մոխրոտը», «Ալիսան հրաշքների աշխարհում», «Փիթեր Պենը», «Լեդին և թափառականը», «Քնած գեղեցկուհին», «101 դալմատինները», «Թուրը քարի մեջ» և «Ջունգլիների գիրքը»։ 1973 թվականին նա ստուդիայում սկսել է փորձը երիտասարդ արվեստագետներին փոխանցելու ծրագիր, որին մասնակցել են այնպիսի հայտնի անիմատորներ, ինչպիսիք են Բրեդ Բյորդը, Դոն Բլութը, Ջոն Լասետերը, Քրիս Բաքը, Թիմ Բերթոնը, Գլեն Քինը և շատ ուրիշներ։

1975 թվականին մահացել է Գերտրուդը, ինչի պատճառով Էրիկը երկար ժամանակ գտնվել է ճնշված վիճակում։ 1980-ական թվականներին ստուդիայում նրա աշխատանքն այնքան էլ նշանակալի չի եղել. նա հիմնականում զբաղվել է խորհրդատվությամբ։ 1986 թվականինին հեռացել է ստուդիայից նոր ղեկավարության հետ ունեցած տարաձայնությունների պատճառով։

Էրիկ Լարսոնը մահացել է 1988 թվականի հոկտեմբերի 25-ին՝ 83 տարեկան հասակում։ «Ջրահարս» մուլտֆիլմի հերոս Արքայազն Էրիկն իր անունն ստացել է Էրիկ Լարսոնի հիշատակին։

Ծանոթագրություններ

Արտաքին հղումներ 
 50mostinfluentialdisneyanimators.wordpress.co

Ամերիկացի նկարիչներ
Ուոլթ Դիսնեյ ստուդիայի նկարիչներ
Ամերիկացի մուլտիպլիկատորներ
Ամերիկացի մանկավարժներ